致仕朱侍郎歸江陵
作者：楊億
朝代：宋

paragraphs: 二年分直浴堂門，簪筆垂紳奉至尊。
日過八甎批漢詔，宴開三殿挹堯樽。
忽聞抗表干君父，切要懸車示子孫。
碧落改官旌舊德，黄金加賜見深恩。
羣公祖道爭飛蓋，故吏沾襟亦戀軒。
定是遼東嘆城郭，肯同彭澤慮田園。
捧觴莫訴前爲壽，上馬猶能左屬鞬。
臨别延英對數刻，已應惇史記嘉言。